VaTsvangirai Voshoropodza Hurumende Panyaya Yebumbiro Idzva
VaTsvangirai vanoti zviri kuitwa naVaMugabe nevamwe vavo zvichavhiringa hurongwa hwekutaurirana pakati peMDC nehurumende yeZanu PF
Mutungamiri we MDC, Va Morgan Tsvangirai, vanoti hurongwa hwehurumende hwekuda kushandura bumbiro remitemo, huchaita kuti kuyananiswa kwehurumende yaVa Mugabe nemapato anopikisa, uko kuri kutungamirwa naVaThabo Mbeki, kudzokere kumashure. Kushandura bumbiro iri, uko kuri kudaidzwa kutiConstitutiional Amendment Number 18 Bill, kuchaitawo kuti sarudzo dzekutsvaga mutungamiri wenyika nenhengo dzedare reparamende, dziitwe nguva imwechete kubva gore rinouya. Mutori wenhau we Studio 7, Thomas Chiripasi, anoti VaTSvangirai vati bato ravo richapikisa muparamende hurongwa hwaVaMugabe. Zvichakadaro, mutungamiri we South Africa, VaThabo Mbeki, neChipiri vakaudza paramende yavo kuti vari kufadzwa nemamiriro akaita zvinhu pakati pehurumende nemapato anopikisa, kubva pavakaitwa mutongi gava neSADC. VaMbeki vakati hurumende ye Zimbabwe nevanoipikisa, vari kuzviziva kuti vanhu vemuZimbabwe vakatarisira ivo kuti vapedze matambudziko avakatarisana nawo. Mashoko aVaMbeki anotevera mashoko akataurwa naVa Mugabe ekuti vanoda kushanda pamwe nevemapato anopikisa kuti vagadzirise zviri kunetsa munyika. Asi svondo rapera, komiti yeparamende inoona nezvekunze kwe South africa, yakatura muparamende gwaro rinoti makakatanwa ari mu ZANU-PF, anogona kuvhiringa kutaurirana pakati paVaMugabe nevanovapikisa. Vamwe vanoongorora zvematongerwo enyika vanopikisana nepfungwa dzaVa Mbeki. Mutungamiri we Civic Alliance for Democracy and Govenance, CADEGO, uye vachiongorora nyaya dzezve matongerwo enyika, Va Farai Maguwu, vaudza mutori wenhau weStudio7, Carole Gombakomba zvavanofunga nezvemashoko aVaMbeki aya. Dzimwe Nhau Kubva kuStudio 7...